Regionsudvalgets udtalelse om "Kommissionens meddelelse om Første situationsrapport om økonomisk og social samhørighed"

(2003/C 66/03)

REGIONSUDVALGET HAR -

under henvisning til Kommissionens meddelelse - Første situationsrapport om økonomisk og social samhørighed (KOM(2002) 46 endelig),

under henvisning til Kommissionens beslutning af 1. februar 2002 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 6. februar 2002 om at lade udarbejde en udtalelse og henvise det forberedende arbejde til Underudvalget for Territorial Samhørighed,

under henvisning til Regionsudvalgets udtalelse af 14. november 2001 om "Anden rapport om økonomisk og social samhørighed" (CdR 74/2001 fin)(1),

under henvisning til Regionsudvalgets udtalelse af 15. februar 2001 om "Den europæiske regionalpolitiks struktur og målsætninger i sammenhæng med EU-udvidelsen og globaliseringen: Åbning af debatten" (CdR 157/2000 fin)(2),

under henvisning til Regionsudvalgets udtalelse af 13. april 2000 om "Sjette periodiske rapport om den socioøkonomiske situation og regionaludviklingen i Den Europæiske Union" (CdR 388/1999 fin)(3),

under henvisning til Regionsudvalgets seminar om "Partnerskabsprincippet" på Madeira den 10.-11. januar 2000 som led i seminarrækken om "Gennemførelsen af Strukturfondene 2000-2006 - de lokale og regionale myndigheders bidrag",

under henvisning til Regionsudvalgets udtalelse af 14. januar 1999 om Det Europæiske Fysiske og Funktionelle Udviklingsperspektiv (EFFU) - (CdR 266/98 fin)(4),

under henvisning til forslag til Regionsudvalgets udtalelse (CdR 101/2002 rev.), som blev vedtaget af Underudvalget for Territorial Samhørighed den 24. juni 2002 med Vito d'Ambrosio (præsident for provinsen Marche, Italien/PSE) som ordfører -;

på den 46. plenarforsamling den 10. oktober 2002 vedtaget følgende udtalelse.

Del I: Situationen og tendenserne i Regionerne

1.1. Regionsudvalget udtrykker tilfredshed med Kommissionens første situationsrapport om økonomisk og social samhørighed, som giver et bredt og tydeligt billede af den debat, der er ved at udvikle sig i EU om samhørighedspolitikkens fremtid.

1.2. Regionsudvalget ser positivt på de resultater, der er opnået i de senere år på samhørighedsområdet og på den positive indvirkning, som EU's regionalpolitik har haft mht. styrkelsen af EU's økonomiske og sociale samhørighed samlet set. Regionsudvalget erindrer endvidere om, at samhørighedspolitikken, således som den er fastlagt i EF-traktaten, er et instrument til gennemførelse af principperne om solidaritet, samarbejde og omfordeling, og den er en af de bærende akser i integrationen mellem Europas folk og områder.

1.3. Regionsudvalget understreger dog, at de fremskridt, der er opnået i de forskellige regioner i de nuværende medlemsstater, er ujævnt fordelt, og fremhæver navnlig, at der - skønt indkomsten pr. indbygger er steget i medlemsstaterne - fortsat er betydelige regionale forskelle, som bliver større og større og vækker dyb bekymring for endnu større marginalisering af de tilbagestående regioner.

1.4. Regionsudvalget understreger, som allerede fastslået i udtalelsen om den anden rapport om samhørighed, at den fremtidige udvidelse vil forværre de regionale uligheder inden for EU, og peger derfor på nødvendigheden af at forfølge en økonomisk og social og territorial samhørighedspolitik, som også tager hensyn til globaliseringens virkninger på økonomien og dens konsekvenser mht. liberalisering af den internationale handel.

1.5. Regionsudvalget opfordrer til at styrke samhørighedspolitikkens regionale dimension, som nedfældet i artikel 158 i EF-traktaten, der tilstræber en harmonisk udvikling i EU som helhed gennem en mindskelse af forskellene mellem de forskellige regioners udviklingsniveauer.

1.6. Regionsudvalget understreger igen, at EU's regionalpolitik bør opfattes som en horisontal politik, der tager sigte på en bæredygtig udvikling, som alle de forskellige sektorspecifikke politikker skal konvergere mod, herunder navnlig: den fælles landbrugspolitik, transport-, energi-, konkurrence-, miljø- samt forsknings- og udviklings-, innovations- samt uddannelsespolitikken.

1.7. Regionsudvalget opfordrer Kommissionen til at iværksætte kraftige tiltag til fastlæggelse af disse politikker til fremme af økonomisk og social samhørighed, som spiller en vigtig rolle for integrationen af EU's befolkninger og områder.

1.8. Regionsudvalget opfordrer Kommissionen til at uddybe det regionalpolitiske aspekts betydning som udviklingsfaktor og inden for rammerne af den europæiske perspektivplan for fysisk planlægning (ESDP) og konferencen for europæiske ministre med ansvar for fysisk planlægning (CEMAT) fremme foranstaltninger, der sigter på at overvinde ubalancen ved systemet med en kerne og en periferi gennem udvikling af samarbejde mellem byer, landområder og randområder for at fremme en polycentrisk udvikling af EU's territorium.

1.9. Regionsudvalget understreger, at medlemsstaterne og de lokale og regionale myndigheder i overensstemmelse med subsidiaritetsprincippet bør inddrages mere og bedre i udarbejdelsen af samhørighedspolitikker, uden at dette må føre til en "renationalisering" af regionaludviklingsstrategierne.

1.10. Regionsudvalget understreger endvidere, at den regionale dimension fremmer iværksættelsen af en politik for ligestilling mellem mænd og kvinder og repræsenterer en uomgængelig forudsætning for at nå frem til en reel økonomisk og social samhørighed.

Del II: Status over debatten

2.1. Regionsudvalget bemærker, at Kommissionen betragter tærsklen på 0,45 % af EU's BNP, der er forbeholdt samhørighedspolitikken, som minimumsniveau for den finansielle støtte, og understreger, at den nye regionalpolitik i højere grad bør sikre, de finansielle ressourcer står mål med foranstaltningerne til udvikling af de berørte regioner.

2.2. Regionsudvalget finder det passende at bibeholde den nuværende bestemmelse om de mindst udviklede regioners adgang til støtte, og især tærsklen for indkomsten pr. indbygger for opnåelse af status som mål 1-region (75 % af det gennemsnitlige BNP pr. indbygger i EU). Regionsudvalget opfordrer dog Kommissionen til at overveje at indføre supplerende kriterier, som tager hensyn til særlige forhold.

2.3. Regionsudvalget ser med tilfredshed på Kommissionens forslag, der definerer regioner med udviklingsefterslæb som et prioriteret indsatsområde, og er enigt i, at man i den henseende bør undgå en politik i to hastigheder, eftersom det ikke er muligt at føre skævhederne i disse regioner tilbage til en simpel opdeling mellem medlemsstater og tiltrædelseslande.

2.4. Regionsudvalget opfordrer Kommissionen til at sikre de regioner, der ikke længere falder ind under mål 1, en passende udfasningsstøtte, som bør forhøjes, hvis udelukkelsen sker af statistiske årsager som følge af udvidelsen, eller til at optage dem under det kommende mål 2.

2.5. Regionsudvalget fremhæver, at - i modsætning til den anden rapport om samhørighed - bliver spørgsmålet vedrørende regioner, som er interesseret i optagelse i mål 2, ikke taget op i den første situationsrapport, og understreger at opretholdelse af EU-støtte i ikke underudviklede områder er nødvendig, både fordi der fortsat er problemer med omstilling og økonomisk udvikling i mange områder, og fordi strukturfondene er et vitalt støtteinstrument for det regionale udviklingspotentiale i hele EU, idet de repræsenterer en uundværlig værditilvækst.

2.6. Regionsudvalget støtter Kommissionens indfaldsvinkel i den anden samhørighedsrapport, der definerer udligning af specifikke regionale skævheder som målsætning for mål 2. Det mener endvidere, at der i forbindelse med udarbejdelsen af den kommende regionalpolitik bør rettes en særlig opmærksomhed mod regioner med permanente geografiske handicap.

2.7. Regionsudvalget opfordrer Kommissionen til at indkredse måder, hvorpå man kan integrere de forskellige fonde og tiltag med sigte på ikke underudviklede områder for - også på baggrund af de indhøstede erfaringer - at fremme strukturudviklingsstrategier (transport, kommunikation, vand- og energiforsyningsnettene, forskning og teknologisk udvikling) og udnyttelse af de lokale ressourcer (menneskelige, naturlige, kulturelle og sociale). I den forbindelse skal regionerne eller de andre kompetente institutionelle niveauer kunne forestå fordelingen til de enkelte geografiske og tematiske områder, når der først er anvendt et generelt kriterium for fordeling mellem lande og regioner, som tager hensyn til den nuværende tildeling. Generelt ønsker Regionsudvalget, at den del af de samlede strukturfondsmidler, der afsættes til det nye mål 2, ikke bliver mindre end bevillingerne for indeværende programperiode.

2.8. Regionsudvalget henstiller, at Kommissionens indsats i disse områder sigter mod at tilvejebringe ressourcer, som anvendes målrettet og hvis størrelse står mål med problemernes omfang, for at fremme det grænseoverskridende, tværnationale og interregionale samarbejde i de sektorer, hvor det er muligt, under hensyntagen til programrelaterede prioriteter for tiltag, som de regionale regeringer har udpeget og som er i tråd med fællesskabsmålene.

2.9. Regionsudvalget understreger ligesom i sin udtalelse om den anden rapport om samhørighed, at det er nødvendigt at integrere de nuværende støtteinstrumenter (mål 2, mål 3, etc.), dog stadig ud fra en regional synsvinkel.

2.10. Regionsudvalget understreger, at det grænseoverskridende, interregionale og transnationale samarbejde bør stadfæstes og styrkes som et effektivt instrument ikke kun for regionalpolitikken, men også for at opnå en mere afbalanceret udvikling af EU som helhed. Især fremhæves samarbejdet hen over EU's ydre grænser efter udvidelsen. I lyset af den klare europæiske merværdi, som tværnationalt samarbejde giver, bør EU's indsats generelt rumme en mulighed for at opgradere lokale og regionale udviklingsprojekter til tværnationalt samarbejde, når det er ønskeligt.

2.11. Regionsudvalget opfordrer Kommissionen til mere beslutsomt at videreføre forenklingen af procedurerne og på grundlag af reel subsidiaritet og i overensstemmelse med partnerskabsprincippet sikre en klar adskillelse af Kommissionens opgaver (fastlæggelse af generelle principper og teknisk bistand for at udføre dem) og medlemsstaternes (planlægning og forvaltning af midlerne).

2.12. Regionsudvalget opfordrer Kommissionen til at gøre en kraftig indsats for opnå en mere stringent og effektiv koordinering af de forskellige strukturelle støtteinstrumenter (EFRU, EUGFL og ESF), som bør anvendes til finansiering af samordnede politikker med synergieffekt med henblik på udvikling af økonomisk og social samhørighed.

2.13. Regionsudvalget understreger vigtigheden af, at alle sektorpolitikker med en kraftig regional indvirkning samt konkurrence- og skattepolitikken bidrager til målsætningen om samhørighed og, hvad regionalstøtten angår, opfordrer det navnlig Kommissionen til i lyset af udvidelsen at:

a) vurdere muligheden for at opretholde de nuværende områder under den tidligere artikel 87, stk. 3, litra a) og c), i EF-traktaten for at forebygge yderligere skævheder;

b) fremme forenkling af procedurerne for tildeling af regionalstøtte.

Bruxelles, den 10. oktober 2002.

Albert Bore

Formand for

Regionsudvalget

(1) EFT C 107 af 3.5.2002, s. 27.

(2) EFT C 148 af 18.5.2001, s. 25.

(3) EFT C 226 af 8.8.2000, s. 30.

(4) EFT C 93 af 6.4.1999, s. 36.